Tutustu tarkemmin:

Tallinna viehättää nykyaikaistakin matkailijaa

Monet suomalaiset osaavat kertoa käyneensä Tallinnassa, mutta he eivät silti tiedä, mitä siellä voi todellisuudessa tehdä. Vaikka naapurimaamme Viron pääkaupunki onkin niin lähellä, sen paras tarjonta on monille jäänyt vieraaksi. Virolaiset ovat kuitenkin hyvin samanlaisia kuin suomalaiset, eikä kenenkään kannata vierastaa ajatusta Tallinnassa vierailusta, vaikka maidemme lähihistoriat ovatkin hyvin erilaisia.

Tallinnaan matkustaminen on helppoa ja turvallista, ja sekä majoitusvaihtoehtoja että ajanvietettä löytyy monille erilaisille matkaajille lapsiperheistä polttariporukoihin. Hintataso on tunnetusti edullinen, mutta myös premium-tuotteita ja -kokemuksia on runsaasti tarjolla heille, jotka sellaisia kaipaavat. "Tallinnasta ostettu" ei enää automaattisesti tarkoita halpaa ja huonoa piraattitavaraa, vaikka monilla suomalaisilla onkin yhä sellainen mielikuva. Virolaiset arvostavat ihan yhtä lailla laadukasta käsityötä ja tiedostavia vaatemerkkejä kuin suomalaisetkin, eikä ole erityisen vaikeaa tehdä laadukkaita löytöjä Tallinnan tarjonnasta. Vaikka Viro onkin valtiona melko pieni, ei maan pääkaupungista puutu mitään oleellista, mitä matkaaja jäisi kovasti kaipaamaan.

Viro on sijaintinsa vuoksi aina ollut uniikissa asemassa muuhun Eurooppaan nähden, ja se näkyy tietenkin maan historian lisäksi myös tallinnalaisessa kulttuurissa ja elämässä. Vaikutteita tulee niin Venäjältä ja Itä-Euroopasta kuin täältä Pohjolastakin, mutta myös Manner-Euroopasta. Suomalaisten ei siis tarvitse lähteä järin kauas löytääkseen eurooppalaista kulttuuria ja tunnelmaa, ja samalla hiilijalanjälkikin pysyy pienempänä. Tallinnaan voi matkustaa Suomesta niin laivalla kuin lentäenkin, ja kohteessa voi viipyä niin muutaman tunnin kuin useammankin yön hotellissa tai kylpylässä. Jatka lukemista ja selvitä, mitä kaikkea Tallinnalla on tarjottavana!

Helposti laivalla Tallinnaan - Helsinki Tallinna alle 4 tunnissa

Tallinnaan suuntautuvat risteilyt ovat aina olleet suosiossa, ja nykyään eri vaihtoehtoja on niin paljon, että sopivia lähtöjä löytynee lähes jokaiseen aikatauluun. Jos internetistä löytyvät vaihtoehdot tuntuvat liian runsailta tai hankalilta valita, voit suunnata paikalliseen matkatoimistoosi. He osaavat kertoa sekä helpoista pakettimatkoista että reittimatkoista Helsingistä, ja voit varata samalla niin laivamatkan kuin juna- tai bussimatkankin. Jo pelkkä risteily voi olla osa matkan elämystä, sillä nykyäänkin risteilylaivoilta löytyy erilaista viihdettä ja monenlaisia myymälöitä ja ravintoloita. Useat suomalaiset artistit esiintyvät risteilyaluksilla, joten voit yhdistää Tallinnan-reissuun myös musiikkielämykset. Jos taas haluat määränpäähäsi mahdollisimman nopeasti, on olemassa myös Helsinki-Tallinna-väliä kulkevia express-laivoja, joilla matka taittuu parissa tunnissa, etkä joudu miettimään hytissä yöpymistä. Nykyään Turustakin pääsee laivalla suoraan Tallinnaan, vaikka laivamatka tietenkin vie hieman enemmän aikaa kuin Helsingin satamasta lähdettäessä. Suosituiksi laivayhtiöiksi voidaan luokitella Silja Linen, Viking Linen tai Eckerö Linen. Niiden nettisivujen kautta voi varata liput mukavasti ja vaivattomasti.

Kun olet varaamassa laivalippuja Tallinnaan, sinä voit päättää, kuinka pitkään haluat viettää aikaa maissa. Vaihtoehtoja on parista tunnista vaikka koko päivään. Kun taas haluat rentoutua tai kenties juhlia, sinua saattavat kiinnostaa yöristeilyt, joilla on yleensä hyvin kattava kulttuuriohjelma.

Jos olet lähtenyt Suomen puolelta liikkeelle omalla autolla, voit ottaa sen autolautalla matkatessa mukaan myös Viron puolelle. Tällöin Tallinnassa on erityisen helppoa liikkua, kun et joudu miettimään julkisen liikenteen aikatauluja ja reittejä. Ilmaisen langattoman nettiyhteyden ansiosta on todella helppoa käyttää vaikka omaa puhelinta navigaattorina, mikäli kohteisiin perille löytäminen epäilyttää. Useamman henkilön matka saattaa autolla matkatessa olla jopa halvempi, sillä toisinaan takapenkin matkustajat pääsevät mukaan maksutta. Vertailua kannattaa tehdä etukäteen ja valita omaan aikatauluun ja hintatasoon sopivin matka. Lisämaksusta voit esimerkiksi varata itsellesi pääsyn maihin ensimmäisten joukossa, jolloin et joudu odottamaan autokannella kohtuuttoman pitkään. Huomioithan myös, että maihin noustessa autokannella täytyy yleensä olla valmiina aiemmin kuin laivalta lähtiessä jalan.

Tallinnassa on muutakin kuin satama

Risteilymatkat ovat suomalaisten suosituin tapa matkustaa Viroon, vaikka risteilymatkojen helppoudessa on se varjopuoli, että matkailija ei välttämättä koe tarpeelliseksi poistua laivasta ollenkaan tai mennä satamaa kauemmaksi. Se on hyvin harmillista, mutta onneksi myös helppo korjata. Jos mielikuvasi Tallinnasta on jäänyt latteaksi ankean sataman vuoksi, kannattaa heti seuraavalla matkalla ottaa kohteeksi jokin muu paikka Viron pääkaupungissa. Vaikka aikaa maissa ei olisi useita tunteja, on satamasta vähän matkan päässä mielenkiintoisia kohteita, joihin on helppo suunnata. Jos käyttää aikaa etukäteen siihen, että suunnittelee vierailtavat kaupat ja muut kohteet, ei aikaa menee turhaan etsiskelyyn tai eksymiseen. Mikäli taas haluaa lisäaikaa Tallinnassa vierailuun niin kannattaa ehdostomasti varata nopea reittimatka, juuri omien aikataulujen mukaan.

Koska Tallinna on niin suosittu matkakohde, erilaisista blogeista ja muualta internetistä on hyvin helppoa löytää ajankohtaista ja luotettavaa tietoa kaupungista. Jos kuitenkin epäröit lähteä satamasta kauemmaksi kaupunkiin, voi ryhmämatka olla sinulle sopiva vaihtoehto, sillä isompi ryhmä tietenkin tuo turvaa eikä sinun tarvitse miettiä itse, mihin suuntaisit. Esimerkiksi Tallinnan monet ostoskeskukset ovat suosittuja ryhmien kohteita.

Jos olet aikarajoitteiden tai muiden syiden takia kuitenkin päättänyt pysytellä sataman läheisyydessä, ei sinun tarvitse tyytyä Tax Free -myymälöiden tarjontaan. Tallinnan sataman lähellä, aivan kävelymatkan päässä, on useita monipuolisia ja nykyaikaisia kauppakeskuksia. Aivan lähellä on esimerkiksi aikaisemmin Norde Centrumina tunnettu Nautica, jossa sijaitsee lähialueen suurin ruokakauppa ja joka on erinomainen paikka ruokaostoksille. Vaikka muun muassa kosmetiikan, muodin ja elektroniikan hintataso onkin melko lähellä Suomen tasoa, ruoka ja elintarvikkeet ovat yhä merkittävästi halvempia. Nauticassa on tietenkin myös useita kymmeniä muita liikkeitä, joten muutkin ostokset on helppo hoitaa samalla reissulla ja pysähtyä välillä vaikka vohvelikahveille. Toinen kävelymatkan päässä satamasta oleva kauppakeskus on monille suomalaisille tunnettu Viru-keskus, jonka yhteydestä löydät myös Viru-hotellin ja Viron suurimman tavaratalo Kaubamajan. Viru-keskuksesta löydät useita kansainvälisiä muodin ja muiden tuotteiden ketjuliikkeitä, joita kaikkia ei löydy meiltä Suomesta. Muita lähialueella sijaitsevia ostoskeskuksia ovat muun muassa Kristiine Keskus ja Rotermann.

Tallinnaan lentäen tai junalla

Mikäli risteilymatkat eivät innosta tai muuten vain haluat perille nopeammin, Tallinnaan pääsee myös lentokoneella. Vaikka et saisi kotilentokentältäsi suoraa lentoa Tallinnaan, ei Helsinki-Vantaan kautta meneminen vaikeuta matkaa suuresti ja koneen vaihtaminen on sujuvaa. Lentokentältä ei kuitenkaan pääse Tallinnan keskustaan yhtä helposti kuin satamasta, eikä lentää kannata vain yhden päivän pituisen reissun vuoksi. Julkisella liikenteellä pääsee silti lentokentältä Tallinnan ytimeen ilman päänvaivaa, sillä linja-autojen ja raitiovaunun pysäkit ovat aivan kentän kupeessa. Jos haluat mieluummin mennä taksilla, valitse varmuuden vuoksi joku virallisesti lentokentän kanssa yhteistyötä tekevä taksi, jotka löydät virallisten taksien pysäköintialueelta. Ylipäätään Virossa taksilla liikkuessa tulee sopia hinnasta etukäteen, sillä taksimatkojen hintoja ei säännöstellä laissa.

Suoraa junareittiä Tallinnaan ei valitettavasti vielä ole, mutta tunnelia Helsingin ja Tallinnan välille suunnitellaan jo. Sen sijaan, jos satut suunnittelemaan matkaa Venäjän puolelle esimerkiksi Pietariin, pääsee sieltä junalla Tallinnaan, jos aivan välttämättä haluaa matkustaa rautateitse.

Hotelliloma Tallinnassa

Jos Tallinnan nähtävyyksistä haluaa päästä nauttimaan pidemmän aikaa kuin mitä pelkkä päiväristeily sallisi, voi reissua pidentää varaamalla yhden tai useamman yön hotelliloman. Valinnanvaraa on paljon ja vaihtoehtoja löytyy useammalle erilaiselle budjetille. Suosituimmat hotellit ovat myös mannereurooppalaisten suosiossa, joten muun muassa Viru-hotellin aamiaisella voi päästä kuulemaan useita eri kieliä. Viru onkin useille Tallinnan-matkaajille tuttu, sillä se on rakennettu jo 1970-luvulla ja se oli ensimmäinen tornitalo koko maassa. Nykyään se on osa Sokos-hotellien ketjua. Viehättävämpää ja hohdokkaampaa hotellikokemusta kaipaavat voivat suunnata Von Stackelbergiin, joka on 1800-luvulla rakennettuun kaupunkikartanoon sijoitettu hotelli aivan vanhankaupungin vieressä. Vanhastakaupungista löytyy myös Savoy Boutique Hotel, joka on nimensä mukaisesti putiikkihotelli. Tästä pienkokoisesta majoituspaikasta huoneita löytyy vain 44. Jos taas halajaa mieluummin ketjuhotelliin, löytyy Tallinnasta tietenkin myös Hilton, joka on aivan kaupungin keskustassa ja josta löydät myös viihtyisän kylpylän.

Koko perheenkin kanssa matkustaville löytyy sopivia hotelleja. Telliskiven ja vanhankaupungin läheisyydestä löytyy Go Hotel Shnelli, jossa on tavallisten hotellihuoneiden lisäksi myös perhehuoneita. Perhehuoneissa on runsaasti tilaa ja niissä on myös keittiö, eikä ruokaa tarvitse hakea kaukaa, kun aivan hotellin vierestä löytyy ruokakauppa. Kiinnostavat nähtävyydetkään eivät ole kaukana ja vieressä on juna-asema.

Jos haluatte majoittua lähemmäksi keskustaa, myös Park Inn Centralista löytyy perhehuoneita, joihin mahtuu jopa kuusi henkilöä. Jos taas olet lähdössä matkaan puolisosi kanssa ilman lapsia, Tallinnasta löytyy mainioita hotelliratkaisuja myös pariskunnille. Esimerkiksi L'Ermitage Hotel pitää uniikin ulkokuorensa sisällä skandinaavisen tyylikkäitä huoneita, ja varausta tehdessään voi varata hotellin tarjoaman Romantiikka-paketin. Kreutzwald Hotel Tallinn sopii hyvin hemmottelua kaipaaville pariskunnille, sillä hotellin Zen-huoneet ovat varustettu porealtailla. Hotellin spa-osastolta voi myös varata altaita yksityiskäyttöön. Viereisestä Centennial-hotellista löytyy myös aikuiseen makuun sopivia huoneita. Sieltäkin käsin voi vierailla Kreutzwaldin kylpyläosastolla ja varata molemmille hieronnan tai muita hemmotteluhoitoja. Voit etsiä lisää hotelli suosituksia meidän majoitus osiosta.

Tallinnan viehättävät kylpylät

Vaikka Tallinna ei olekaan Viron kylpyläkaupungeista suosituin, voi sinnekin suunnata rentouttavalle kylpylälomalle. Muihin kaupunkeihin verrattuna Tallinnassa on tietenkin se etu, että sinne on kaikkein kätevintä päästä Suomesta. Braavo Spa Hotel sijaitsee vanhassakaupungissa ja hotellin rakennus on samantyylinen muiden alueen rakennusten kanssa. Huoneet eivät valitettavasti ole sisältä yhtä viihtyisiä, mutta kylpylän palvelut ovat silti omaa luokkaansa. Allasosastolta löydät yhteensä 11 erilaista allasta ja useita eri saunoja, ja samaan hintaan pääset käymään Tallinnan suurimmalla kuntosalilla Reval Sportissa. Matkaa satamasta on vain reilu kilometri. Vanhankaupungin liepeiltä löytyy myös Meriton Spa, josta löydät hieman viehättävämmät hotellihuoneet. Kylpyläosastolta löytyy muun muassa kolme erilaista saunaa, erilaisia altaita, terapeuttisia hoitoja, hierontaa ja matala lastenallas. Kuntosalin käyttäminen kuuluu hintaan myös tässä kylpylähotellissa. Samasta rakennuksesta saa halutessaan myös kauneus- ja kampaamopalveluita. Kalev Spa -kylpylä on yhtä lailla lähellä vanhaakaupunkia, ja se sopii perhehuoneiden ja vesipuistonsa ansiosta myös lapsiperheille.

Kauempana Tallinnan keskustan kiireestä, noin 15 minuutin ajomatkan päässä, sijaitsee Tallinn Viimsi Spa, joka on todella monipuolinen ja moderni kylpylä. Sauna- ja kylpyläkeskuksesta löytyy useita eri uima- ja porealtaita sekä saunoja. Kylpylä tarjoaa myös vain aikuisille suunnatun 18+-alueen, jonka saunakeskuksessa pääsee nauttimaan muun muassa turkkilaisista saunarituaaleista ja ihoa kuorivista kalahoidoista. Jos kuitenkin olet matkustamassa koko perheen voimin, löytyy perheen pienimmille puuhaa 1 000 neliömetrin kokoisesta lastenkeskuksesta. Kylpylän lähellä on myös Viimsin ulkomuseo, joka kiinnostanee kaikenikäisiä matkaajia.

Jos ylellisten hoitojen ja uiskentelun lisäksi haluaa tuntea historian siipien havinaa, on Hotel Telegraaf ehdottomasti yksi parhaista vaihtoehdoista. Hotel Telegraaf on putiikkihotelli ja -kylpylä, joka on rakennettu entiseen Viron lennättimen puhelinkeskukseen. Hotellin huoneet on sisustettu ajan henkeä kunnioittaen. Kylpylästä löydät intiimin tunnelman lisäksi eksoottisia hoitoja, ja sen jälkeen voi nauttia illallista venäläisissä tunnelmissa ravintola Tchaikovskyssa. Historiallisesta tunnelmasta huolimatta kylpylässä voi päästä kokemaan todellista luksuselämää.

Tallinna on muuttunut ajan saatossa

Kun Neuvostoliitto sortui 90-luvun alussa, olivat näkymät Tallinnassa hyvin erilaiset kuin nykyään. Jostain syystä tämä mielikuva on silti jäänyt pysyväksi: kaupungissa oletetaan edelleen olevan pula ruoasta ja kauppatavarasta ja liikkeiden kuvitellaan olevan ankeita ja tiukasti säännösteltyjä. Neuvostoliiton vallan alaisuudessa elo on nykyajan Virossa kuitenkin muinaishistoriaa, eikä katukuva voisi olla kauempana ankeista mielikuvista. Vaikka eri yhteiskuntaluokkien väliset tuloerot ovatkin suuria ja köyhyys näkyy ihmisten elämässä kaupunkikeskustan ulkopuolella, maa on ottanut hurjia harppauksia eteenpäin viimeisen kolmenkymmenen vuoden aikana. 2000-luvulla Tallinnakin on aivan nykyaikainen eurooppalainen kaupunki. Julkinen liikenne on Tallinnan asukkaille ilmaista, mutta se on turisteillekin hyvin helppoa. Pienet lapset ja alle 3-vuotiaan kanssa matkustavat pääsevät busseihin ja rautiovaunuihin ilmaiseksi, ja muut voivat helposti ostaa lippunsa vaikka verkosta. Tallinn Card -kortilla voit matkustaa rajattomasti sen aikaa, kun kortti on voimassa. Tämän lisäksi internetin käyttö on erityisen helppoa, sillä käytännössä kaikkialla toimii ilmainen langaton netti.

Tallinnasta löytyy ajanvietettä historiannälkäisillekin. Vanhassakaupungissa on nähtävää paljon ja historiallisia rakennuksia ympäröivä tunnelma on ainutlaatuinen. Vanhankaupungin historiallisia nähtävyyksiä ovat muun muassa Raatihuone ja Raatihuoneen tori, ja alueelta löytyy myös useampia keskiaikaisia kirkkoja. Historiallisuudesta huolimatta cappuccinot ja ilmainen wifi eivät ole kaukana vanhassakaupungissakaan.

Vuonna 1284 perustetun Tallinnan historiaa voi käydä tutkimassa myös erilaisissa museoissa, joista merkittävin on Linnamuuseum eli Tallinnan kaupunginmuseo. Venäjän vaikutuksesta Viron kulttuuriin ja historiaan kiinnostuneen taas kannattaa suunnata Tallinnan venäläiseen museoon, joka on aivan kaupunginmuseon ja Viron historiallisen museon läheisyydessä. Virolaista taidetta eri aikakausilta voi tutkia muun muassa taidemuseo Kumussa, mutta sitä löytyy myös Kadriorgin palatsista. Pietari Suuri muinoin perusti palatsin ja sitä ympäröivät puutarha-alueet vaimonsa Katariinan kunniaksi, ja alueella saa hyvin kulumaan aikaa. Nykyaikana lähistöltä löytyy myös presidentin virka-asunto, ja alue on kävelymatkan päässä vanhastakaupungista. Museoihin pääsee ilmaiseksi Tallinn Cardilla, mutta huomioithan, että museot eivät ole auki aivan jokaisena päivänä.

Tallinnan ruokakulttuuri

Tallinnasta löytyy nykyaikana niin paljon erilaisia ravintoloita, että niistä kertomiseen voisi käyttää kokonaisen päivän. Kaukana ovat päivät, kun tallinnalaiset ravintolat ovat jättäneet eurooppalaisen matkailijan nälkäiseksi, eikä nykypäivänä kenenkään kannata olla huolissaan etteikö sopivaa syötävää löytyisi. Nirsompien ja vähän ennakkoluuloisten matkaajien helpotukseksi voidaan kertoa, että Tallinnasta löytyy myös suomalaisia ketjuravintoloita, jotka ovat Virossa aivan yhtä laadukkaita kuin meillä Suomessakin. Jos vähänkin epäilyttää, minkälaista ruokaa pystyy matkan päällä syömään, on ravintolat helppo katsastaa etukäteen internetistä. Nykyään lähes kaikilta löytyvät ruokalistat nettisivuilta, ja kysymyksiä voi esittää vaikka Facebookin kautta. Allergioista ja muista rajoituksista huolissaan olevan ei siis tarvitse murehtia pitkään, sillä heillekin varmasti löytyy Tallinnasta jotain naposteltavaa, oli sitten kyse gluteenittomasta tai vegaanisesta ruokavaliosta. Palvelu Tallinnassa on usein hyvin ystävällistä ja osaavaa myös ravintoloissa. Tipin antaminen ei ole kovin yleistä, mutta se ei ole kiellettyäkään. Sopiva summa on esimerkiksi 10 % lopullisesta laskusta.

Jokaisella on omat mielipiteensä ravintoloista, joten objektiivista listausta parhaista ravintoloista on hankala antaa varsinkin silloin, kun valikoimaa on niin paljon kuin Tallinnassa nykyään. Yksi parhaita arvosteluita kerännyt ravintola on nimeltään Rataskaevu 16 ja se löytyy keskeltä Tallinnan vanhaakaupunkia. Ravintola on tunnelmallinen ja annokset ovat ravintolan suosiosta huolimatta edullisia. Monissa Tallinnan ravintoloissa halpoja ruoka-annoksia kompensoidaan kalliimmilla viineillä, mutta Rataskaevu 16 -ravintolassa viinitkin ovat järkevän hintaisia. Tyyliltään ruoka on vähän parempaa tyypillistä virolaista ruokaa, mutta jos kaipaat jotain hieman fiinimpää, kokeile samojen omistajien drinkkibaari Tabacia, josta saa myös ranskalaistyyppistä bistroruokaa. Jos haluat vähän kauemmaksi suosituimpien ravintoloiden hälinästä, kannattaa suunnata Toompean mäen toiselle puolelle. Sieltä löydät suomalaisomistuksessa olevan Hotokas-ravintolan, joka on erikoistunut street foodiin ja nimenomaan hot dogeihin. Samoilta nurkilta löytyy myös ravintola nimeltä Kuldmokk, joka tarjoaa ruokalajeja monista eri maista, pääasiassa Välimeren seudulta. Hinnat ovat myös kohtuulliset, vaikka ravintola on hyvin suosittu.

Illallisravintoloiden lisäksi Tallinnasta löytyy tietenkin myös aamiais- ja lounasravintoloita. Telliskivestä löytyvä suosittu F-Hoone on auki aamusta myöhäisiltaan, joten ehdit käymään siellä syömässä vaikka kolmesti saman päivän aikana. Samasta kaupunginosasta löydät myös Vurle Cafén, josta saa sekä aamiaista että lounasta hieman pienemmällä budjetilla ruokaileville. Täysin erilaisissa maisemissa voit nauttia aamiaisesi Nop-ravintolassa, joka löytyy viehättävän Kadriorgin alueen läheltä. Nopin hintataso on hieman muita korkeampi, mutta ruokakin on tasokasta, ja samasta paikasta löydät myös lounaan ja illallisen sekä paikallistenkin suosiossa olevan herkkukaupan, mikäli ihastut paikkaan ja haluat palata sinne uudelleen muutenkin kuin aamiaiselle. Amerikkalaisen aamiaisen ja diner-tunnelman ystävät voivat puolestaan suunnata So Brooklyn -ravintolaan, jonka koko sisustus on vaaleanpunaista ja jonka ruokalistalta löydät niin amerikkalaiset pancakesit kuin bagelitkin. Jenkkiruoan ystävät saattavat muutenkin yllättyä positiivisesti Tallinnan ruokatarjonnasta, sillä erilaisia diner-tyyppisiä ravintoloita löytyy useita. Monien muiden maiden ruokakulttuurit ovat yhtä lailla löydettävissä Tallinnan ravintolamaailmasta.

Tallinna lapsiperheille

Tallinna on kätevä kohde lapsiperheille, sillä laivalla matkatessa kenenkään ei tarvitse istua paikoillaan tuntikausia. Myös liikkuminen Tallinnan puolella on helppoa sekä kävellen että julkista liikennettä käyttäen. Muistathan kuitenkin hyvissä ajoin ennen matkaa varmistaa, että perheen pienimmilläkin on voimassaolevat passit tai henkilökortit. Vaikka niitä ei välttämättä tarvitse, oma henkilöllisyys täytyy pystyä todistamaan, jos tarkastus sattuu omalle kohdalle. Passi täytyy olla myös silloin, kun et aio nousta risteilyalukselta maihin. Rokotusohjelmaan kuuluvat rokotteet olisi hyvä olla erityisesti pienillä matkustajilla, ja niiden lisäksi influenssarokote sekä hepatiitti A- ja B-rokotteet voivat olla tarpeellisia. Kaikkiaan Tallinnassa on kuitenkin hyvin turvallista matkustaa myös lasten kanssa, eikä erityisiä varotoimia tarvita, kunhan noudattaa maalaisjärkeä. Erilaisissa nähtävyyksissä ja ravintoloissa lapset on useimmiten huomioitu hyvin, ja museotarjonnastakin löytyy myös lastenmuseoita. Esimerkiksi Kadriorgista löytyy Miiamilla-lastenmuseo, jossa pääsee vaikka askartelemaan. Kalamajan kaupunginosasta löytyvässä lastenmuseossa taas lapset pääsevät näkemään vanhoja leluja eri aikakausilta.

Jos sää sallii ja haluaa pois sisätiloista, Tallinnasta löytyy tekemistä lapsille myös ulkona. Nõmmessä muutaman kilometrin päässä keskustasta on seikkailupuisto, jossa on puihin kiinnitettyjä erilaisia seikkailuratoja. Lasten radat ovat sopivan alhaalla, jotta aikuiset pääsevät kulkemaan rinnalla. Toisaalta, aikuisillekin löytyy jännittävämpiä, korkeampia ratoja. Nõmmessä kannattaa viettää enemmänkin aikaa, sillä se on Tallinnan keskustaan verrattuna paljon rauhallisempi ja viihtyisämpi alue, jossa pääsee suoraan luonnon keskelle. Lapsia varmasti kiinnostaa alueelta löytyvä Glehnin puisto jännittävine kivipatsaineen. Tutkimisen arvoinen kohde on myös Tallinnan eläintarha, joka ei ole aivan lähellä keskustaa, mutta johon pääsee usealla eri bussilinjalla. Eläintarha pitää sisällään yli 350 eri eläinlajia mukaan lukien norsut, joita ei täältä Suomesta löydykään. Eläintarhasta löytyy myös pienemmille lapsille suunnattu alue, jossa eläimiä pääsee silittämään ja katsomaan lähempää. Kesäisin edullinen ulkoilmakohde on Stroomin hiekkaranta, jonka läheltä löytyy myös mukavia leikkipuistoja ja pallokenttiä, ja josta löydät evästä rannan kioskeista.

Pienen budjetin Tallinna

Koska Tallinnassa on niin paljon nähtävää myös ulkona eikä kaikista nähtävyyksistä tarvitse maksaa, on kaupungissa helppoa matkata myös pienellä budjetilla. Tallinn Card säästää rahaa nähtävyyksistä ja julkisesta liikenteestä erityisesti silloin, jos haluaa viettää aikaa Tallinnassa enemmän kuin muutaman tunnin. Budjettimatkaajille löytyy myös kukkarolle sopivia hotelleja, kuten Hestia Hotel Seaport heti sataman tuntumassa, vähän viihtyisämpi St Barbara vanhankaupungin kupeessa tai pieni ja vähän erikoinen Meriton Old Town Garden, joka sijaitsee vanhassa kauppiaan rakennuksessa. Budjettimatkailijan kannattaa myöskin tarkistaa parhaat äkkilähdöt ja tarjoukset Tallinnaan.

Tallinna on avoin myös vegaaneille

Suomessa viime vuosina kasvanut vegaanitrendi ei ole jättänyt Tallinnaakaan välistä. Kaupungista löytyy kokonaan vegaanisia ravintoloita, kuten Vegan V, Vegan Inspiratsioon ja Toormoor, mutta myös muita ravintoloita, joista voi saada vegaanisia annoksia. Vegaaniset herkuttelijat voivat ottaa kohteekseen kahvila Lisannan tai Karu Talun, josta löytyy myös vegaaninen herkkukauppa. Illallisruoan lisäksi Tallinnasta saa vegaanisena myös pikaruokaa, street foodia ja tietenkin aamiaista ja herkkukahveja. Uusia vegaanisia ravintoloita perustetaan koko ajan, joten tarjonnan voi tarkistaa internetistä aina ennen uutta Tallinnan-reissua.

Tallinnan yöelämä

Tallinnassa elämä ei pysähdy yölläkään, vaan viihtyä voi pikkutunneille asti. Sivistyneitä drinkki- ja viinibaareja löytyy erityisesti vanhastakaupungista joka nurkan takaa, mutta vauhdikkaampaakin menoa on tarjolla yökerhoissa ja rock-klubeissa. Ikärajat ovat samanlaisia kuin Suomessa vastaavanlaisissa baareissa. Isommista hotelleista löytyy usein omat baarinsa, jos epäilyttää liikkua kaupungissa öiseen aikaan tai haluaa pysytellä hotellin läheisyydessä muuten vain. Tallinnasta löytyy myös erilaisia teemabaareja sekä tietenkin urheilubaareja, ja monista paikoista saa syötävää yölliseenkin nälkään.

Tallinnan tapahtumat

Kaupungista löytyy erilaisia tapahtumia ympäri vuoden. Laulujuhlat Tallinnan laululavalla ovat yksi tunnetuimmista tapahtumista, mutta niitä järjestetään vain viiden vuoden välein. Silloin kaupungissa on paljon väkeä ympäri maata, mikä kannattaa ottaa huomioon majoitusta varatessa. Laululavalla on muulloinkin paljon musiikkitapahtumia koko kesän ja ylipäätään erilaisia konsertteja on kaupungissa jatkuvasti. Joulukuussa Tallinnaan matkatessa tietenkin viehättää joulumarkkinat ja joulutori, jotka järjestetään Raatihuoneen aukiolla vanhassakaupungissa. Tunnelmalliset joulumarkkinat kestävät usean viikon, joten niille ehtii hyvin jo marraskuun puolella.

Ota huomioon Tallinnaan matkatessa

Nykypäivänä Tallinnassa on aivan yhtä turvallista kuin missä tahansa muussakin Euroopan kaupungissa, mutta matkustajan kannattaa kuitenkin pitää järki päässä. Öisin ei kannata eksyä mihin vain ja päivisinkään ei ole suositeltavaa jättää tavaroitaan vartioimatta tai levitellä rahojaan. Omalla autolla liikkuessa auto on hyvä jättää vartioidulle alueelle ja ottaa arvotavarat mukaansa, sillä autovarkaudet eivät ole harvinaisia. Taksiyhtiöistä luotettavimmat ovat Tulika Takso ja Tallink Takso, mutta kannattaa varoa, ettei erehdy menemään niitä jäljitteleviin takseihin.

Mitä kieltä Tallinnassa käytetään?

90-luvulla Tallinnassa matkustaneilla on sellainen kokemus, että missä vain voi puhua suomea, koska tallinnalaiset ovat oppineet sitä televisiosta. Nykyään tilanne on kuitenkin toinen, ja vaikka vanhempi sukupolvi voi suomea osatakin, ei se ole nuoremmilla tallinnalaisilla enää itsestäänselvyys. Jos et osaa puhua viroa etkä venäjää, selviät oikein hyvin myös englanniksi. Tärkeimpiä esimerkiksi kauppoihin ja liikenteeseen liittyviä sanoja toki kannattaa opetella etukäteen viroksi, että kylttejä olisi helpompi lukea ja ymmärtää kaupungissa liikkuessaan.

Mistä tietoa

Luotettavinta ja ajankohtaisinta matkustamiseen liittyvää käytännön tietoa voit löytää Tallinnan Suomen suurlähetystön verkkosivuilta, ja jos jokin jää epäselväksi, voi matkanjärjestäjäsi antaa tietoa esimerkiksi passiasioissa. Suurlähetystöstä on apua myös silloin, kun joudut vaikeuksiin matkustaessasi etkä pysty järjestämään asiaa paikallisen poliisin kanssa. Lähes kaikkiin asioihin löydät vastauksen internetistä: esimerkiksi Tallinnan turismin viralliset sivut vastaavat moniin kysymyksiin muun muassa julkiseen liikenteeseen ja pääsylippuihin liittyen. Tietoa löytyy tietenkin paljon myös suomeksi ja suomalaisten kirjoittamana.

Tallinnasta eteenpäin

Tallinna on suomalaiselle hyvä portti muuhun Eurooppaan erityisesti silloin, jos haluaa välttää lentomatkustusta. Tallinnasta pääsee junalla esimerkiksi Berliiniin, vaikka tietenkin matkaan kuluu paljon aikaa. Myös bussiyhteydet ovat hyvät, jos haluaa suunnata eteläisempään Viroon ja sieltä muihin Baltian maihin. Esimerkiksi Varsova ja Praha ovat muita Euroopan kaupunkeja, jotka ovat Tallinnasta käsin aivan ulottuvillasi. Jos haluat viedä ekomatkailun vielä pidemmälle, on mahdollista lähteä Tallinnasta tietä pitkin eteenpäin jopa polkupyörällä, mihin eteläisen Viron pikkutiet ovat oikein sopivia. Yksi vaihtoehto on lähteä myös Riikaan risteillen tai bussilla. Mikäli et halua lähteä Viroa kauemmas niin Pärnun matka voisi olla sinulle sopivin vaihtoehto. Jos taas Baltia alkaa tuntumaan tutulta, niin miten olisi tällä kertaa Pietarin risteily. Kuten näet, niin vaihtoehtoja riittää myös hieman Tallinnaa kauempana, mutta kuitenkin mukavan lähellä.